 Na MASHIRIKA NEW DELHI, India MASOKO na majumba ya kibiashara jijini New Delhi, India Jumatatu yataruhusiwa kufunguliwa tena, kama hatua ya kulegeza marufuku yaliyowekwa na serikali ili kuzuia maambukizi ya Covid-19. Tangazo hilo lilitolewa Jumamosi na mkuu wa mawaziri katika jiji hilo Arvind Kejriwal. Magari ya uchukuzi wa abiria pia yatarejelea huduma lakini sharti yabeba asilimia 50 pekee ya idadi uwezo wao. Masoko na majumba ya kibiashara nayo yatahudumu siku tofauti, nusu ya idadi yao ikifungwa siku moja. Watu wachache pia wataruhusiwa kurejea katika afisi zao lakini Kejriwal bado alitoa wito kwa watu kufanya kazi nyumbani. Kulegezwa kwa udhibiti wa shughuli (Lockdown) jijini New Delhi unajiri baada ya utawala wa jiji hilo, wiki jana, kuruhusu maeneo ya ujenzi na viwanda kufunguliwa tena. “Ni wiki moja tangu maeneo hayo kufunguliwa lakini udhibiti wa hali ya Covid-19 ungalipo. Idadi ya maambukizi mapya ya virusi vya corona imepungua. Tumeandikisha visa vipya visivyozidi 500 ndani ya muda wa saa 24 uliopita,” Kejriwal akaeleza. “Ni muhimu kurejesha uchumi katika hali yake ya kawaida wakati huu ambao idadi ya maambukizi mapya na vifo inapungua. Tunaomba kwamba hali isalie hivi,” akaongeza. Utawala wa jimbo la Maharashtra, ambako kuna jiji la kibiashara la Mumbai, ulitangana mipango, ya awamu tano, ya kupunguza aina mbalimbali za marufuku zilizowekwa kupunguza viwango vya maambukizi ya corona. Utekelezaji wa mpango huo utategemea viwango vya maambukizi na idadi ya wagonjwa wa corona waliolazwa hospitalini. Katika awamu ya kwanza, ikiwa viwango vya maambukizi vitashuka hadi asilimia tano na idadi ya wagonjwa waliolazwa kushuka hadi asilimia 25, maduka yote, mikahawa na majumba ya kibiashara yatafunguliwa tena. Lakini marufuku ya usafiri itaendelea kudumishwa katika maeneo ambako viwango vya maambukizi ni asilimia 20. Idadi ya visa vipya vya maambukizi ya corona kote nchini India ilipungua hadi karibu 120,000 kutoka visa 40,0000 ndani ya saa 24 mnamo Mei 2021. Hii ni kulingana na takwimu rasmi za serikali. Viwango vya vifo kutokana na Covid-19 pia vimeshuka huku vifo 3,380 vikiripotiwa ndani ya saa 24. Hii ni licha ya kwamba baadhi ya watu wanasema idadi hizi haziakisi hali halisi, kwamba huenda idadi ya wanaofariki ikawa juu. Kwa ujumla, watu 344, 082 wamepoteza maisha yao baada ya kuambukizi Covid-19 nchini India, ambapo maeneo ya mashambani yameanza kuandikisha idadi ya juu ya maambukizi. Mnamo Jumamosi New Delhi ilirekodi visa 400 vipya vya maambukizi kutoka visa 25,000 kila siku vilivyorekodiwa wakati utawala ulitangaza kufungwa kwa jiji hilo majuma saba yaliyopita. Hali hiyo ilisababishwa na kuchipuka kwa aina mpya ya virusi vya corona na hatua ya serikali kuruhusu kurejelewa kwa hafla za kidini na mikutano ya kisiasa. Shughuli za utoaji chanjo nchini India inakabiliwa na changamoto kutokana na uhaba wa chanjo na mivutano kati ya maafisa wa serikali kuu na wale wa serikali za majimbo. Kufikia Jumamosi ni jumla ya watu 180 milioni pekee ambao walikuwa wamekwisha kupewa chanjo, idadi ambayo ni sawa na asilimia 14 ya idadi jumla ya watu nchini humo, 1.5 bilioni. Watmepewa dozi ya kwanza ya chanjo. Ni watu 45 milioni pekee, sawa na asilimia 3.4 ya idadi jumla ya watu nchini India, wamepata dozi mbili za chanjo ya corona. Tafsiri: CHARLES WASONGA You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  